สงครามค่าฟีดุเดือด เชือด 3 หุ้นแบงก์ราคาดิ่งเหว หวั่นสูญรายได้เกิน 2 หมื่นล้าน!
3 หุ้นแบงก์กอดคอดิ่งเหว หวั่นรายได้วูบเกิน 20% หลังประกาศงดค่าฟีถึงสิ้นปี! KBANK นำทีมดิ่งแรงสุด 3% เหตุรายได้ค่าธรรมเนียมคิดเป็น 43% ของรายได้ดบ.
28 มี.ค. 2561

ผู้สื่อข่าวรายงานว่า หุ้นธนาคารกสิกรไทย จำกัด (มหาชน) หรือ KBANK ณ เวลา 15.54 น. ราคาอยู่ที่ 215 บาท ลบ 7 บาท หรือ 3.15% สูงสุดที่ 221 บาท ต่ำสุดที่ 214 บาท ด้วยมูลค่าซื้อขาย 3.28 พันล้านบาท
ด้าน ธนาคารไทยพาณิชย์ จำกัด (มหาชน) หรือ SCB ราคาอยู่ที่ 142.50 บาท ลบ 2.50 บาท หรือ 1.72% สูงสุดที่ 144.50 บาท ต่ำสุดที่ 142 บาท ด้วยมูลค่าซื้อขาย 1.95 พันล้านบาท
ส่วนธนาคารกรุงไทย จำกัด (มหาชน) หรือ KTB ราคาอยู่ที่ 19.30 บาท ลบ 0.40 บาท หรือ 2.03% สูงสุดที่ 19.70 บาท ต่ำสุดที่ 19.20 บาท ด้วยมูลค่าซื้อขาย 1.07 พันล้านบาท
โดยราคาหุ้นในกลุ่มธนาคารพาณิชย์ปรับตัวลดลงอย่างมีนัยสำคัญภายหลังจากประกาศงดเว้นค่าธรรมเนียมการโอนเงินข้ามเขต หรือโอนต่างธนาคารแบบทันที จ่ายบิลค่าสินค้าและบริการ บริการเติมเงิน ผ่าน Netbank จนถึงสิ้นปีนี้ ซึ่งทาง SCB ประกาศออกมาเป็นรายแรกเริ่มมีผลตั้งแต่วันที่ 26 มี.ค.2561 ขณะที่ต่อมา KBANK ประกาศงดเว้นค่าธรรมเนียมตั้งแต่วันที่ 28 มี.ค.2561 และทาง KTB เริ่มมีผลตั้งแต่วันที่ 29 มี.ค.2561
ทั้งนี้ประเด็นดังกล่าวถือเป็นปัจจัยลบในแง่ของรายได้ค่าธรรมเนียมที่จะปรับตัวลดลงไปจากเดิม ซึ่งรายได้ค่าธรรมเนียมนั้น ถือเป็นอีกหนึ่งรายได้หลักของกลุ่มธนาคาร
โดย จากการตรวจสอบข้อมูลของ “ข่าวหุ้นธุรกิจออนไลน์” พบว่า KBANK  มีรายได้จากค่าธรรมเนียมและบริการสูงที่สุดในบรรดา 3 ธนาคารที่ประกาศงดเว้นค่าธรรมเนียม โดยในงบการเงินรวมสำหรับปีสิ้นสุดวันที่ 31 ธันวาคม 2560 บริษัทฯมีรายได้ค่าธรรมเนียมอยู่ที่ 5.18 หมื่นล้านบาท โดยคิดเป็น 43% ของรายได้ดอกเบี้ยซึ่งอยู่ที่ 1.19 แสนล้านบาท
ขณะที่ รายได้ค่าธรรมเนียมและบริการของ SCB ในงบการเงินรวมสำหรับปีสิ้นสุดวันที่ 31 ธันวาคม 2560 อยู่ที่ 3.69 หมื่นล้านบาท โดยคิดเป็น 29% ของรายได้ดอกเบี้ยซึ่งอยู่ที่ 1.25 แสนล้านบาท
ด้าน KTB มีรายได้ค่าธรรมเนียมและบริการในงบการเงินรวมสำหรับปีสิ้นสุดวันที่ 31 ธันวาคม 2560 อยู่ที่ 2.86 หมื่นล้านบาท โดยคิดเป็น 23% ของรายได้ดอกเบี้ยซึ่งอยู่ที่ 1.23 แสนล้านบาท